**[USKRSNI PONEDJELJAK (C)](http://www.hilp.hr/liturgija-dana/?god=2022&mj=4&dan=18" \t "_blank)**

Dj 2,14.22-32

Ps 16 (15),1-2a.5.7-8.11

Mt 28,8-15

**PRAVA SNAGA**

 *Nalazimo se na mjestu gdje su petorica hrvatskih časnika i dočasnika položili svoje živote za onaj osjećaj slobode koji postoji u svakom zdravom čovjeku. Znali su da je jugokomunizam zlo, nijekanje svega onoga dobroga u nama. Zbog toga su izabrali put otpora.*

 *Istina, mogli su izabrati i drugi put. Nije to naizgled bilo teško, samo promijeniš stranu. Neki drugi su tako učinili. Ali njih danas pamtimo samo u sklopu zlosilja, dok spomenute časnike i dočasnike pamtimo u sklopu osjećaja prema domovini.*

 *Neka i naš život danas bude život dostojan Boga i čovjeka, dostojan domovine. Da bi se to i dogodilo, moramo se odreći svakoga grijeha. Tek tako ojačani znat ćemo što nam je činiti u našoj svakidašnjici.*

Na prvim stranicama Svetoga pisma čitamo da je čovjek živio u Zemaljskom raju i da ga je izgubio zbog svoje pohlepe. Htio je biti poput Boga, i ako je moguće njega gurnuti u stranu te sebe postaviti na njegovo mjesto. Ishod znamo.

 Međutim, Bog nikada nije i neće napustiti čovjeka. Potrebno je samo da taj čovjek prihvati njegovu ispruženu ruku pa će se ponovno uspostaviti narušeno jedinstvo. Bit će to život u raju unatoč svom ovozemaljskom blatu.

 U današnjem prvom čitanju iz Djela apostolskih čuli smo kako je Bog prisegnuo kralju Davidu da će njegova loza nastaviti živjeti. Znamo da je kasnije iz te loze došao Isus Krist, Mesija ili Spasitelj kojega su stoljećima očekivali.

 Nažalost, Isusovi sunarodnjaci nisu prepoznali taj trenutak. Razapeli su ga.

 Kada na to svrnemo pogled, onda se zacijelo prisjetimo kako je i naša sredina znala neprepoznati naše veličine. Zbunjena suprotnim glasovima povjerovala je da nije sve tako kako vidi svojim očima. I, naravno, pogriješila je, predala se i prodala.

Evanđelist Matej, negdašnji iskusni carinik, u današnjem odlomku Evanđelja izvješćuje što je bilo sa stražarima koji su čuvali Isusov grob. Sve su vidjeli, sve su razumjeli, ali su za novac bili spremni stvarnost proglasiti drukčijom. I tako na njima sramota ostade do današnjega dana. Naravno, jednako i na onima koji su ih potplatili, društvenim prvacima i naoko uglednicima.

 Današnja prevladavajuća uljudba istovjetno se ponaša prema nama. Obasut će nas svilom i kadifom, samo da ne idemo putem domoljublja i bogoljublja. Proglašava nas građanima svijeta, slobodnima, samo da bi nam mogla ukrasti dušu.

 U Domovinskom ratu pokazali smo da ne pristajemo na takve ponude. Čim je bila napadnuta hrvatska domovina, a ovi su mjeseci bili, naši su dragovoljci krenuli braniti ju. Danas bi neki da se to ne spominje, da se utopimo u prosječnost.

Ne, ne smijemo to sebi dopustiti. Domovinski rat bio je samo kruna na stoljetnoj borbi hrvatskoga naroda za slobodom. Da nije bilo te borbe, ne bi ni nas danas ovdje bilo.

 Onaj tko je u tim teškim i preteškim vremenima pomogao Hrvatu bio je njegov Bog. Znao je taj naš brat Hrvat da bez njega ne će uspjeti. Othrvao se sirenskom zovu zmije iz Zemaljskoga raja i nije poklekao. Sačuvao je svoj dom obasjan blagoslovom svoga Boga.

 Ne smijemo ovo nikada smetnuti s uma. Bog je zaista jedina naša baština, kako nas uči današnji psalam. Nije to nikakav novac za koji ćemo prodati sebe i svoje, nije to nikakva vlast i nazovi ugled u društvu. Nisu to ni raskalašene zabave i pjesme u danima Uskrsa po našim mjestima koje ne samo da nemaju nikakve veze s našom vjerom nego ni s našom kulturom.

 Ima već četiri desetljeća kako nas Kraljica Mira neprestano uči zdravom ponašanju. Govori nam da se molimo, da uzmemo krunicu u ruke i pobijedit ćemo. Danas bismo mogli reći i da je Domovinski rat tomu primjer. Upamtimo dobro te naputke.

 *Tek što je bio stvoren, nezadovoljni se golub počeo tužiti Gospodinu Bogu. Bog ga primi u svoj vrt.*

 *»Gospodaru svijeta, mačka vreba na mene i samo gleda kako će me pojesti. Po cijele dane bježim ovim malim nožicama, kada mi ništa bolje nisi dao.«*

 *Stvoritelju bi žao goluba, pa mu udijeli dva snažna krila.*

 *Nekoliko dana kasnije golub ponovno dođe kukajući: »Gospodaru svijeta, mačka me i dalje progoni. S krilima na leđima još mi je teže bježati, nespretna su i teška, a noge jednako tanke i kratke, pa me strah još više nego prije.«*

 *Stvoritelj se nasmija i reče: »Golubiću dragi, krila ti nisam dao da ih nosiš na leđima, nego da ona tebe ponesu prema visinama.«*

 *Svima nama Bog je mnogo toga dao. Jedino se dogodi da mi na to zaboravimo pa počnemo svome Bogu zanovijetati umjesto da se poslužimo tim svojim darovima. Tko to shvati pronašao je mudrost.*

Prvi su kršćani to dobro znali. Progonili su ih i Židovi, progonili su ih i Rimljani, ali oni nisu kukali. Znali su da su sa svojom vjerom jači od svega.

 Ono što su između ostaloga pomno činili jest da su častili svoje mučenike. Pomno su pisali što se s njima dogodilo da se budući naraštaju po njihovu primjeru uče pravom životu. Dan njihove smrti nisu držali tragedijom, već njihovim rođenjem, rođenjem za nebo. Bog će ih tamo dočekati kao opravdane i otvoriti im širom vrata svoga kraljevstva.

 I mi smo i kao kršćani i kao pripadnici svoga naroda poškropljeni krvlju naših mučenika. Ta krv nije poraz kao što to nije bila ni Isusova krv. Ona je klica novoga života.

 Prisjetimo se toga u ova uskrsna vremena. Budimo zahvalni svima onima koji su nam svojom krvlju darovali slobodu. Nemamo nikakvo pravo ostati gluhi na sve to.

Imajući sve ovo na pameti gore na Bilima, zaravni između Širokog Brijega i Mostara, započeli smo Groblje mira, mjesto naše molitve, mjesto našega učenja. I ono je izraslo iz krvi. Tražili smo pobijene hercegovačke franjevce pa smo se ustrojili te počeli tražiti i pobijene članove vjernoga puka Božjega. Tako je ta zamisao rasla i razvijala se.

 Na Groblju mira svakom Hrvatu krštenom s ovu stranu granice podiže se križ s imenom i prezimenom, imenom oca, godinom rođenja i godinom smrti. Ti naši pobijeni, naime, nisu brojevi, oni su žive osobe koje ne želimo zaboraviti. Ponovno su u našoj sredini, preko medija, preko naših priča o njima. Skuplja se to i objavljuje posebno na portalu grobljemira.info.

 Trenutno se došlo i do toga da školska djeca počinju posjećivati to mjesto. A odrasli to čine od samoga početka. Nismo mi narod bez povijesti i sjećanja, mi smo narod obilježen mučeništvom i odlučnošću.

Ne može naše lice biti trka za novcem u ovom ili onom obliku, trka za ovozemaljskim dobitcima. Naše lice je briga za našu domovinu i za našega Boga. Tek smo tada pravi ljudi i tek tada možemo živjeti punim plućima.

 Križevi koji se postavljaju na Groblju mira bit će samo turistička zanimljivost ako ih ne budu pratile kolijevke u našim obiteljima. Od samoga udaranja u junačka hrvatska prsa nema ništa. Zakoni života su nepromjenjivi. Koga ima, njegova je i sadašnjost i budućnost, pa i prošlost.

 U svjetlu toga trebalo bi ići i naše razmišljanje hoćemo li napuštati bez nekoga valjanoga razloga ove naše prelijepe krajeve ili ne. Kraljica nam Mira dolazi u pohode, mi odlazimo. Dolaze ljudi i s kraja svijeta, mi također odlazimo. Što se to dogodilo s našom sredinom? Potpala je očito pod loše skute današnje uljudbe, umjesto pod predivni Gospin plašt.

 Kako odlučimo, tako će nam biti. A odlučiti ne će nitko drugi umjesto nas.

 Stoga skupimo snage, uprimo svoj pogled u svoga Boga i svoju Kraljicu Mira te mijenjajmo sebe i mijenjajmo druge oko sebe. Naši mučenici u ime Božje pružit će nam svoju ruku u svemu tome. Amen!

fra Miljenko Stojić

Podadrežanj, 18. travnja 2022.